Få bornholmske sager rammer Børnehuset
Kommunerne benytter landets børnehuse alt for lidt, mener Social- og Indenrigsminister, Astrid Kragh. På Bornholm ligger tallet også lavt.
fr 15.11.2019, 17:22
opd.:fr, 19:22
I sager om vold, overgreb eller mistanke om samme skal kommunen inddrage Hovedstadens Børnehus. I børnehuset koordineres indsatsen mellem politi, sygehusvæsen og kommunen, men det sker for sjældent siger Social- og Indenrigsminister, Astrid Kragh til DR.
Tal fra Socialstyrelsen viser, at der på Bornholm kun var fire sager sidste år. Det svarer til 0,6 sager pr. 1000 børn mellem 0-17 år.
Region Hovedstaden, som Bornholm hører under, er den region i landet med færrest sager. Her er gennemsnittet 0,8 sager pr. 1000 børn.
Men det lave tal betyder ikke, at Bornholms Regionskommune sløser med at inddrage Børnehuset:
- Fire sager sidste år er ganske lavt, men det svinger fra år til år, siger Børne- og Familiechef i BRK, Anders Fløjborg.
Således havde Bornholm tre gange så mange sager året før. Og trods det lave tal fra 2018 betyder det ikke, at kommunen er blevet dårligere til at køre sagerne i Børnehuset:
- Vi er altid i tæt dialog med Hovedstadens Børnehus i alle sager. Også dem, der ikke ender i Børnehuset. Dermed er det ikke alene op til kommunen at bestemme, om sagerne skal sendes videre.
Hos Børns Vilkår er der bekymring over, at landets børnehuse ikke bliver brugt mere. En årsag til dette kan være manglende kendskab og klare procedurer i kommunerne, lyder det fra Børns Vilkår om den manglende brug af børnehusene.
Men også økonomien spiller ind:
- Som det er nu skal kommunerne selv betale for hver enkelt sag, der lander i børnehusene. Og er økonomien presset kan det også være en mulig årsag, siger juridisk seniorrådgiver, Ingrid Hartelius Dall, Børns Vilkår.
At økonomi kunne være en årsag til de få antal sager på Bornholm, afviser Anders Fløjborg på det kraftigste.
Region Syddanmark er den region i Danmark, der oftest benytter børnehusene.